
Na osnovu člana 31. stav 1. Zakona o sudovima u  Federaciji Bosne i Hercegovine (''Službene novine Federacije Bosne i Hercegovine'' broj 38/05 i 22/06), Zakona o proračunima-budžetima  u Federaciji BiH (“Službene novine Federacije Bosne i Hercegovine”, broj 20/98) i Uputstva o izvršavanju budžeta  sa jedinstvenog računa trezora Zeničko-dobojskog kantona broj 07-14-13381 od 24.06.2003. godine, Predsjednik Općinskog suda u Žepču, d o n o s i
PROCEDURE ZA STVARANJE OBAVEZA
Ovim procedurama regulišu se postupci i način stvaranja obaveza u Općinskom sudu u Žepču (u daljem tekstu: sud).

OPĆE ODREDBE

Za izvršavanje aktivnosti predviđenih u planu rada suda potrebno je obezbijediti određena finansijska sredstva.
Prilikom planiranja budžeta za određenu godinu sud je obavezan izraditi operativni budžet po mjesecima, u kojem će se rashodi planirani za određenu godinu podijeliti po mjesecima prema dinamici i visini koju sud odredi vodeći računa o tome u kojem mjesecu su određeni rashodi viši ili niži.

Nakon donošenja budžeta osigurati od Ministarstva finansija izvještaje o odobrenim sredstvima.

ODGOVORNOST ZA STVARANJE OBAVEZA
Odgovornost za planiranje i stvaranje obaveza u okviru propisanog budžeta je isključivo na predsjedniku suda (ili licu koje on pismenim rješenjem ovlasti za te poslove).

U okviru svog djelokruga i ovlasti sud je odgovoran za provedbu propisa koji se odnose na budžet. Trošenje budžetskih sredstava dozvoljeno je samo do visine planirane i odobrene za određeni mjesec, s tim, da ako iz prethodnog mjeseca preostane raspoloživih sredstava ona se prenose u naredni operativni mjesec. Međutim, sredstva iz narednog mjeseca ne mogu se prebacivati u tekući operativni mjesec.

Pravilo je da se roba i usluge nabavljaju putem narudžbenice, osim u izuzetnim slučajevima kao što su komunalne usluge, hitne nabavke kod poznatih dobavljača i slično.

Kada se ukaže potreba za nabavkom određene vrste robe ili izvršenjem neke usluge od strane dobavljača, lice koje rukovodi nabavkama o tome obavještava putem pismenog zahtjeva predsjednika suda (ili lice koje je on pismeno ovlastio).

Na taj zahtjev predsjednik suda potpisom daje saglasnost i isti se dostavlja računovodstvu.
Zahtjev mora imati sve elemente koji su potrebni za unos podataka na narudžbenici, podrazumijevajući i podatke o dobavljaču, vrsti, količini i cijeni robe ili usluga.

Popunjena narudžba daje se rukovodiocu na ovjeru i potpis. Takva (potpisana) narudžbenica dostavlja se dobavljaču.

Kada je faktura dobavljača ispostavljena na osnovu narudžbenice suda, obavezno se vrši uparivanje fakture sa narudžbenicom, odnosno, potrebno je izvršiti računovodstvenu kontrolu koja podrazumijeva:

a)provjeru valjanosti postojanja obaveze;

b)provjeru da je usluga obavljena, odnosno da je roba primljena u skladu sa narudžbom ili ugovorom;

c)provjeru ispravnosti postupka pri nabavci roba, usluga i ustupanja radova u skladu sa propisima koji uređuju ovu materiju.

Navedenu kontrolu vrši ovlašteno lice za te poslove u sudu, dok  ovjeravanje i potpisivanje vrši  predsjednik suda ili lice koje on pismeno ovlasti.

ZAVRŠNE ODREDBE   
Da bi predsjednik suda mogao blagovremeno pratiti nastajanje i izvršavanje obaveza, kao i iznos sredstava sa kojima raspolaže, potrebno je da te podatke (stanje sredstava i obaveza) uposleni u računovodstvu redovno pismeno dostavljaju predsjedniku suda.

Nakon dobivanja podataka o iskazanim potrebama kao i podataka o stanju sredstava i  obaveza  predsjednik suda će preduzeti određene mjere i osigurati sljedeće:

-usklađenost ukupnog obima troškova sa raspoloživim sredstvima,

-maksimiranje stepena efikasnosti, transparentnosti i odgovornosti u planiranju i trošenju budžetskih sredstava,

-lociranje odgovornosti za neracionalna trošenja i odstupanja od planskih proporcija između prihoda i rashoda suda.

